Aage Frandsen (SF), 2003-05-15:
Det siger sig selv, at vi kan støtte det ændringsforslag, som ministeren har stillet uden for betænkningen.
Det er selvfølgelig meget heldigt, at den fejl, som vi alle sammen begik kollektivt i Folketinget ved ikke at være opmærksomme på det - nu var vi nogle, der heldigvis ikke stemte for, men vi kunne jo godt alligevel have været opmærksomme på det - bliver rettet nu, og at opklaringen sker på det her
tidspunkt
Tænk nu, hvis det var sket om 14 dage, så havde vi været i en dum situation, og så kunne der være nogle, der af gode grunde ville påberåbe sig, at loven rent faktisk havde det indhold, som det er.
Det ændrer heller ikke ved den opfattelse, at når vi får et lovforslag fra regeringen, ligegyldigt om det er fra den ene eller den anden regering, regner vi med, at vi kan stole på, at tingene er i orden.
For hvis det er sådan, at vi i Folketinget hele tiden skal tjekke alting, drukner vi i den slags arbejde, som ikke er politisk arbejde.
Det betyder ikke, at lovkvalitet ikke er vigtigt for os, for det er det i høj grad, og derfor har vi også et medansvar for det.
Det vil jeg godt sige, fordi det jo normalt er sådan, at de ting, som kommer omkring medielovgivningen, er i orden. Det her er derfor noget, som vi siger er en undtagelse. Med hensyn til det, der ligger her ved andenbehandlingen, er det jo så det, som regeringen vil køre igennem med det snævre flertal, som den har.
Det, der i den forbindelse er beklageligt, er, at selv om fristen og alting er overholdt og sådan noget, får den type love ikke den opmærksomhed, heller ikke i den almindelige behandling herinde, de skulle have, fordi vi simpelt hen i øjeblikket er belæsset med en hel masse arbejde.
Det siger jeg ikke som en bebrejdelse eller for at sige, at vi er uskyldige i, at vi ikke får alting kulegravet
, men det er et handicap, når der forholdvis sent kommer mange lovforslag, og når nogle af dem også er komplicerede.
Det er ikke noget, som den her regering er alene om, det gælder også tidligere regeringer.
Der er heldigvis i dag en bestemmelse, som vi i sin tid var med til at få lavet eller tog initiativ til, om, at der skal gå disse dage fra fremsættelsen til vedtagelsen. Det, der jo er bekymrende ved det her, er, at vi ikke ved præcis, hvad konsekvenserne er på sigt. Vi ved det ikke.
Det ved kulturministeren heller ikke.
Og når man kaster sig ud i et eller andet, er det, man må sige: Sikkerheden må nok tilsige en, at man tænker sig lidt grundigere om, end regeringen har gjort.
Vi ved ikke præcis, hvad det har af konsekvenser, og hvordan TV 2 ser ud om nogle år.
Ministeren har ved mange lejligheder sagt, at vi skal have et bedre TV 2, og det ved
jeg at ministeren er sikker på at vi får
Under førstebehandlingen lavede vi jo en aftale om, at vi vender tilbage til det her om 5 år.
Det er spørgsmålet, om man på det tidspunkt tydeligt kan se konsekvenserne af det.
Det kan være, at vi på det tidspunkt alligevel ikke kan se det.
Så det kan være, at det er om 7 år.
Vi beklager meget, at det ikke kunne lade sig gøre at få en aftale om mediepolitikken, som vi kunne være en del af.
Vi mener, at det her er en så vigtig politisk beslutning, at det havde været en meget stor fordel, hvis det var et bredere politisk grundlag, der lå bag det, for det vedrører TV 2, det vedrører selvfølgelig også Danmarks Radio, som det lå i aftalerne, og det vedrører lokalradio og lokal-tv, og det vedrører hele fremtiden omkring digitaliseringen.
Vi ærgrer os over, at vi ikke er med, men i politik er det sådan, at når man ikke tør tage ansvaret for det, må man sige fra, og det er det, vi har gjort.